ബദറുൽ മുനീർ ഹുസ്നുൽ ജമാൽ

മോയിൻകുട്ടി വൈദ്യരുടെ രചനയാണ്  ഹുസ്‌നുൽ ജമാൽ ബദറുൽ മുനീർ. അറബി മലയാളത്തിലെ ഏറ്റവും ജനകീയമായ കൃതികളിലൊന്നാണിത്. ഇശലുകളും ഇശലുകളെ വ്യാഖ്യാനിച്ചു കൊണ്ട് ഏതൊരാൾക്കും മനസ്സിലാവുന്ന തരത്തിലുള്ള വിശദീകരണവും അടങ്ങുന്ന കൃതിയാണിത്..
പ്രമേയം
അസ്മീറിലെ ചക്രവർത്തി മഹാസീന്റെ മകൾ സുന്ദരികളിൽ സുന്ദരിയായ ഹുസുനുൽ ജമാലും മന്ത്രി മസാമീറിന്റെ മകൻ ആരും കണ്ടാൽ കൊതിക്കുന്ന ബദറുൽ മുനീറും തമ്മിലുള്ള പ്രണയത്തിന്റെ ഇഴയടുപ്പമാണ് ഈ കൃതിയുടെ  പ്രമേയം. കളിക്കൂട്ടുകാരാണ് ഹുസുനുൽ ജമാലും ബദറുൽ മുനീറും. മുതിർന്നപ്പോൾ ആ അടുപ്പം പ്രണയമായി മാറി. പിരിയാനാവാത്ത അടുപ്പം. ഇത് ആളുകൾ പറഞ്ഞറിഞ്ഞതോടെ അപകടം മണത്ത രാജാവ് ബദറുൽ മുനീറിനെ കൊട്ടാരത്തിൽ വരുന്നത് വിലക്കുന്നു. എന്നാൽ മുനീറും രാജകുമാരിയായ ഹുസുനുൽ ജമാലും കൊട്ടാരത്തിലെ വിശ്വസ്തനായ അടിമയുടെ സഹായത്തോടെ ഒളിച്ചോടാൻ പദ്ധതിയിട്ടു. ഇത് രഹസ്യമായി കേട്ട അബുസയ്യാദ് എന്നൊരാൾ മന്ത്രിയെ ഈ വിവരം അറിയിച്ചു. അദ്ദേഹം മുനീറിനെ തടവിലാക്കി. ഇതറിയാതെ ഹുസുനുൽ ജമാൽ സംഗമസ്ഥാനത്ത് കാത്തിരുന്നു. രാത്രിയിൽ വേഷംമാറിയെത്തിയ അബുസയ്യാദ് ഹുസുനുൽ ജമാലിനേയും കൂട്ടി നാടുവിട്ടു. നേരം വെളുത്തപ്പോഴാണ് കബളിക്കപ്പെട്ട വിവരം രാജകുമാരി തിരിച്ചറിഞ്ഞത്.

രാജകുമാരിയോടുള്ള ഇംഗിതം അബൂസയ്യാദ് അറിയിച്ചുവെങ്കിലും രാജകുമാരി വഴങ്ങിയില്ല. ബഹ്ജർ രാജാവിന്റെ നാട്ടിലാണ് ഇരുവരും എത്തിയത്. ഹുസുനുൽ ജമാലിനെ കണ്ടതോടെ രാജാവിനും തോന്നി പ്രണയം. രാജാവ് സൈനികരെ അയച്ചെങ്കിലും ഹുസുനുൽ ജമാൽ അവരെ തുരത്തി കുതിരപ്പുറത്തേറി രക്ഷപ്പെട്ടു. യാത്രയ്ക്കിടെ ക്ഷീണംമൂലം ഒരു പൂന്തോട്ടത്തിൽ ഉറങ്ങിപ്പോയ ഹുസുനുൽ ജമാലിനെ ജിന്നുകളുടെ രാജകുമാരനായ മുഷ്താഖ് പിടികൂടി ആകാശ ലോകങ്ങളിലെ കൊട്ടാരത്തിലെത്തിച്ചു. മുഷ്താഖിന്റെ പ്രലോഭനങ്ങളെ അതിജീവിച്ച് എന്നാൽ, അയാളെ പിണക്കാതെ മുനീറിനോടുള്ള പ്രണയം നിലനിർത്തി അവൾ ജിന്നുകളുടെ രാജ്യത്ത് കഴിയുന്നു.

മുനീറിന്റെ സൗന്ദര്യത്തിൽ ആകൃഷ്ടയായ രാജ്ഞിക്ക് അയാളോട് പ്രണയം. അവൻ വഴങ്ങുന്നില്ല. എങ്കിലുമവിടെ താമസിച്ചു. ഒരുനാൾ പൂന്തോട്ടത്തിൽ ഉറങ്ങിയപ്പോയ മുനീറിനെ ജിന്നു രാജാവ് മുശ്താഖിന്റെ സഹോദരി സുഫൈറ കണ്ടു. അവൾ അയാളെ തന്റെ കൊട്ടാരത്തിലെത്തിച്ചു. പ്രണയം മുറുകിയപ്പോൾ സഫീറ തന്നെ വിവാഹം ചെയ്യാൻ അവനോട് ആവശ്യപ്പെട്ടു. ജമാലിനെ ഓർത്തുരുകുന്ന അവൻ അവളെ പിണക്കാതെ ആ വിഷയത്തിൽനിന്നും ഒഴിഞ്ഞുമാറി അവിടെ താമസിച്ചു. സഫീറയുടെ പ്രണയം പകയായി, അവളയാളെ കൊടും ശിക്ഷകൾക്ക് വിധേയയാക്കി. സഹോദരിയുടെ കൊട്ടാരത്തിൽ ഒരു മനുഷ്യൻ പെട്ടുകിടക്കുന്നതറിഞ്ഞ് ജിന്നുരാജാവ് മുഷ്താഖ് അയാളെ തന്റെ മുന്നിൽ ഹാജരാക്കാൻ ആവശ്യപ്പെട്ടു. മുഷ്താഖിന്റെ മുന്നിലെത്തിയ മുനീർ തന്റെ പ്രണയകഥ അയാളോട് പറഞ്ഞു. തന്റെ കൊട്ടാരത്തിലുള്ള യുവതിയാണ് മുനീർ തേടുന്നതെന്ന് മനസ്സിലാക്കിയ രാജാവ് മുഷ്താഖ് ഇരുവരെയും ഒന്നിപ്പിച്ചു. അസ്മീറിൽ തിരിച്ചെത്തിയ ഇരുവരും വിവാഹിതരാകുന്നു. മഹാസീൻ രാജാവ് സിംഹാസനം ബദറുൽ മുനീറിന് കൈമാറുന്നതോടെ കഥ തീരുന്നു..
പഠനങ്ങൾ
അറബി മലയാള ഭാഷാചരിത്രത്തിലെ തന്നെ ആദ്യ പ്രണയ/കാൽപനിക കവിതയായി ഈ കൃതി പരിഗണിക്കപ്പെട്ടുപോരുന്നു. 1899ൽ പുറത്തിറങ്ങിയ
ഇന്ത്യൻ ആന്റിക്വറി (Indian Antiquary) എന്ന അക്കാദമിക്ക് ജേർണലിൽ കൊളോണിയൽ എത്‌നോഗ്രാഫറായിരുന്ന ഫ്രെഡ് ഫോസറ്റ് (Fred Fawcett) എഴുതിയ ലേഖനമാണ് ഹുസ്‌നുൽ ജമാൽ
ബദറുൽ മുനീറിനെ കുറിച്ച് പുറത്ത് വന്ന ഏറ്റവും ആദ്യത്തെ പഠനം.

അവലംബം